
Ny forskrift for eksamener ved Universitetet i Tromsø

Generelt

Den nye loven om universiteter og høyskoler av 1.4.2005 nr. 15 trådte i kraft 1.8.2005. Samtidig ble den gamle universitetsloven fra 1995 opphevet.  

Av forskrift om overgangsbestemmelser til lov om universiteter og høyskoler § 2 går det frem at forskrifter fastsatt med hjemmel i den gamle universitetsloven videreføres frem til 31.12.2005. Dette innebærer at universitetet må fastsette nye forskrifter både for opptak, studier, eksamener og PhD-graden ved Universitetet i Tromsø før årsskiftet.

Universitetsdirektøren har utarbeidet et forslag til ny forskrift for eksamener ved 

Universitetet i Tromsø. Utkastet til forskrift har vært på høring, se vedlegg 2. Høringssvarene er lagt ved, se vedlegg 3 til 7. Forslaget til forskrift som legges frem for styret er endret noe på bakgrunn av høringsuttalelsene fra avdelingene, se vedlegg 1.
Forskriftsforslaget er i det vesentligste en videreføring av gjeldende eksamensforskrift. Inndelingen av forskriften i kapitler er den samme som før, men bestemmelsene etter § 4 har fått nytt paragraftegn. Endringer i forhold til gjeldende eksamensforskrift er markert med kursiv. 

Nedenfor vil alle endringsforslag som innebærer en realitetsendring eller er sentrale presiseringer i forhold til dagens forvaltningspraksis ved Universitetet i Tromsø bli kommentert.    

Kommentarer til enkelte bestemmelser i forslaget til ny eksamensforskrift

Til § 1. Forskriftens virkeområde:

Bestemmelsene om eksamen i lov om universiteter og høyskoler gjelder også for eksamener som inngår i doktorgradsprogrammer. Ved Universitetet i Tromsø har vi en egen forskrift som gjelder for PhD-graden. PhD-forskriften har egne bestemmelser om doktoravhandlingen, men ikke for eksamener i emner som inngår i opplæringsdelen. For disse har eksamensforskriften blitt lagt til grunn. Studenters rettigheter og plikter i forhold til eksamener i opplæringsdelen er de samme som for eksamener på bachelor- og mastergradsnivå. På denne bakgrunn foreslår universitetsdirektøren at det presiseres i forskriften at den også gjelder for eksamener i opplæringsdelen av PhD-programmene. 
Til § 17. Trekk fra eksamen:

I utgangspunktet skal en besvarelse som leveres ved eksamen sensureres. Men etter gjeldende eksamensforskrift anses kandidater som leverer blank besvarelse for å ha trukket seg fra eksamen, med den følge at besvarelsen ikke sendes til sensur. Studenten får heller ikke rett til eventuell kontinuasjonseksamen. Bakgrunnen for bestemmelsen er at universitetet ønsker å minimalisere eventuelle spekulasjoner omkring avleggelse av eksamen. 

Det juridiske fakultet har i høringsrunden problematisert regelen i gjeldende eksamensforskrift og etterlyst nærmere retningslinjer. De mener bestemmelsen vanskelig kan anvendes for de tilfeller kandidaten rent faktisk skriver noe og at det kan være problematisk å trekke grensen mellom hva som er en blank besvarelse og en svak besvarelse. Fakultetet ønsker at regelen gjøres klarere eller at den endres slik at alle som trekker seg fra eksamen for rett til eventuell kontinuasjonseksamen. 

Universitetsdirektøren foreslår at bestemmelsen endres slik at kandidater som leverer blank besvarelse eller besvarelse som åpenbart ikke er et forsøk på en faglig besvarelse, anses for å ha trukket seg fra eksamen. Hvilke besvarelser som vil falle inn under dette vil bero på skjønn. Typiske eksempler vil være rene blanke besvarelser, dikt, tegninger og skriving om vær og vind. Når det gjelder korte besvarelser av faglig karakter blir grensegangen mer vanskelig. Relevante momenter vil her være eksamensoppgavens form og lengde, samt hvor mye studenten har skrevet. Det sentrale vurderingstemaet vil her være at det må være åpenbart at besvarelsen ikke er et reelt forsøk på å gjennomføre eksamen. I praksis vil dette være tale om besvarelser som kun består av noen få setninger. Hvis avdelingen er i tvil vedrørende en besvarelse, må besvarelsen sendes til sensur. Sensorene skal ikke foreta en vurdering i forhold til denne bestemmelsen, men sensurere besvarelsene på vanlig måte.

Dersom avdelingen beslutter at en besvarelse ikke skal sendes til sensur, er dette et vedtak som studenten må informeres om og som studenten kan påklage. Klageinstans vil være universitets klagenemnd.   

Til §§ 26, 27, 28 og 34. Om særlig tilrettelegging under eksamen:

Begrepet funksjonshemning er erstattet med begrepet funksjonsnedsettelse. 

Til § 44. Klage over karakterfastsetting:

I gjeldende eksamensforskrift er det fastsatt at klagekommisjonen skal foreta helt ny sensurering, og skal derfor ikke ha opplysninger om karakter, begrunnelse for karakteren eller studentens begrunnelse for klagen. Denne regelen er omstridt. Det juridiske fakultet har i høringsrunden kommentert bestemmelsen. Utdannings- og forskningsdepartementet har tidligere anbefalt denne løsningen, men det kan reises spørsmål om regelen er i strid med forvaltningslovens regler om klagebehandling, og særlig forvaltningsloven § 33 femte ledd som sier at klageinstansen skal påse at saken er så godt opplyst som mulig. 

Av lov om universiteter og høyskoler § 5-3 fjerde ledd følger det at ny sensurering skal foretas ved klage over karakter. Ordlyden kan forstås slik at klagesensuren skal gjennomføres mest mulig likt den første sensuren, men verken i forarbeidene til denne bestemmelsen eller tilsvarende bestemmelse i den nå opphevede universitetsloven er det gitt føringer om at lovgiver har ment å fravike forvaltningslovens saksbehandlingsregler på dette punkt. Flere utdanningsinstitusjoner praktiserer ikke såkalt blindsensur, slik universitetet har gjort de siste årene. 

Universitetsdirektøren mener at det kan anføres reelle hensyn for begge løsninger. Ulempen ved å oppgi karakter til klagekommisjonen er at klagekommisjonen vil kunne bli påvirket av denne. Sannsynligheten for at den nye karakteren blir vesentlig endret i forhold til første gangs sensur vil være liten. På den annen side reagerer både fagmiljøet og studentene negativt når klagesensuren ender med en svært avvikende vurdering i forhold til første sensur. Mulighetene for et slikt utfall er større når klagekommisjonen ikke har kjennskap til første sensurvedtak.

For å kunne gjennomføre en ny sensurering, skulle i utgangspunktet kandidatens besvarelse og sensorveiledningen være tilstrekkelig grunnlag for å kunne gjennomføre en ny forsvarlig sensurering. Det kan imidlertid tenkes tilfeller, hvor også sensorenes begrunnelse for karakteren og klagers begrunnelse er nødvendig for den nye kommisjonen. Et eksempel på dette kan være i tilfeller der sensorene har trukket studenten for mindre plagieringer, som kan være vanskelig å oppdage. 

Sett på bakgrunn av at det er uklart om lov om universiteter og høyskoler § 5-3 fjerde ledd hjemler en avvikende saksbehandling ved klage over et sensurvedtak i forhold til forvaltningslovens regler, foreslår universitetsdirektøren at ordningen med blindsensur ikke videreføres. Departementet har tidligere uttalt, jf. brev datert 31.05.01, at spørsmålet skulle bli vurdert i forbindelse med Kvalitetsreformen, men universitetsdirektøren kan ikke se at dette har blitt fulgt opp så langt. Før en slik rettslig avklaring finner sted bør universitetet legge opp til en saksbehandling vedrørende klagesensur som følger forvaltningslovens regler når det gjelder spørsmålet om og hvilke dokumenter som skal forelegges klagekommisjonen.     

Til § 45. Karakterutskrift, Diploma Supplement og vitnemål:

I dag utstedes bachelorvitnemål bare når kandidaten ber om det. Universitetsdirektøren ønsker at dette endres, slik at bachelorvitnemål skal utstedes uten forespørsel når kandidaten oppfyller kravene til å få graden. Dette er hensiktsmessig i forhold til administreringen av utdanningsplanene og studierettighetene til studentene. Utsteding av vitnemål skal imidlertid kun gjelde for studenter som har fulgt et bachelorgradsprogram. Studenter som ønsker bachelorgrad i fritt sammensatte fag må fortsatt søke om å få slik grad. Bakgrunnen for dette er at det er ingen studieprogrammer som leder frem til denne graden. Bachelorgrad i fritt sammensatte fag gis på bakgrunn av emner fra forskjellige studieprogrammer.

Det matematisk-naturvitenskapelige fakultetet er uenig i dette forslaget og ønsker å beholde fleksibiliteten som finnes med dagens system, der vitnemål for lavere grad kun utstedes etter forespørsel. Fakultetet ønsker at studentene selv skal kunne velge hvilke emner som skal være med på bachelorvitnemålet, dersom de har flere emner enn det som inngår i vitnemålsgrunnlaget.

Universitetet mener dette ikke er et problem, da alle studenter som tas opp til et bachelorstudium  inngår en utdanningsplan med universitetet. I utdanningsplanen fremgår de emner studenter må eller ønsker å ta for å kunne oppnå graden. Når emnene er bestått, er graden oppnådd og vitnemål klar til å kunne utstedes. Dersom en student ønsker å ta et emne utenfor programmet må vedkommende søke om opptak til emnet og gis enkeltemnestudierett. 

Til § 47. Ikrafttredelse:

Overgangsordningen for forskrifter gitt i medhold av den nå opphevede lov om universiteter og høgskoler av 1995, gjelder ut året. Universitetsdirektøren foreslår at forskriften trer i kraft 1.1.2006.

På grunnlag av ovennevnte gis følgende innstilling til

vedtak:

Universitetsstyret slutter seg til det fremlagte forslag til ny forskrift for eksamener ved 

Universitetet i Tromsø med de endringer som følger av styrets drøfting.

Forskriften skal tre i kraft 1.1.2006. Samtidig oppheves forskrift for eksamener ved 

Universitetet i Tromsø fastsatt av universitetsstyret 3.3.2003.

Tromsø, 07.12.2005

	Jan Larsen
	

	universitetsdirektør
	

	
	Eirik Liland

	
	forsknings- og studiedirektør


Saksbehandler: Joakim Bakkevold, juridisk rådgiver

1. Forslag til ny forskrift for eksamener ved Universitetet i Tromsø



2. Høringsbrev datert 27.10.05



3. Brev fra Det humaniststiske fakultet datert 02.11.05



4. Brev fra Det medisinske fakultet datert 15.11.05



5. Brev fra Det matematisk-naturvitenskapelige fakultet datert 28.11.05



6. Brev fra Det juridiske fakultet datert 28.11.05



7. Brev fra Norges fiskerihøgskole datert 01.12.05

Universitetsdirektøren

Forsknings- og studieavdelinga

side 4

